კონსტანტინე ლასკარისი (იმპერატორი)

კონსტანტინე ლასკარისი (; დ. ? — გ. 1205) — ბიზანტიის იმპერატორი რამდენიმე თვის განმავლობაში 1204 წლიდან 1205 წლის დასაწყისამდე. 

კონსტანტინე ლასკარისი დაიბადა ლასკარისების წარჩინებულ, თუმცა არა განსაკუთრებით ცნობილ ბიზანტიურ ოჯახში კონსტანტინოპოლში. იგი იყო მანუელ ლასკარისისა (დ. 1140) და მისი მეუღლის, იოანა კარაცინას (დ. 1148) ვაჟი. მის შესახებ მეოთხე ჯვაროსნულ ლაშქრობამდე არაფერია ცნობილი. 1204 წლის 12 აპრილს, მას შემდეგ, რაც ჯვაროსნები კონსტანტინოპოლში შეიჭრნენ და ქალაქის ძარცვა დაიწყეს, მოქალაქეთა დიდი ჯგუფი აია-სოფიას ტაძარში შეიკრიბა, რათა ახალი იმპერატორი აერჩიათ. მათ არჩევანის გაკეთება კონსტანტინე ლასკარისსა და კონსტანტინე დუკას შორის მოუხდათ და საბოლოოდ, კონსტანტინე ლასკარისი აირჩიეს. ახალმა იმპერატორმა მოქალაქეებს წინააღმდეგობის გაწევისაკენ მოუწოდა. იგი ძმასთან, თეოდორე ლასკარისთან ერთად სათავეში ჩაუდგა წინააღმდეგობის მოძრაობას. გარდაიცვალა 1205 წლის დასაწყისში, სავარაუდოდ, ჯვაროსნებთან ბრძოლისას.

ლიტერატურა

 Harry J. Magoulias, 'O city of Byzantium: annals of Niketas Choniatēs', Wayne State University Press, 1984

კატეგორია:ლასკარისები
კატეგორია:ბიზანტიის იმპერატორები
კატეგორია:გარდაცვლილი 1205
კატეგორია:XIII საუკუნის ბიზანტიის იმპერატორები
კატეგორია:ბრძოლის ველზე დაღუპული მონარქები
კატეგორია:სტამბოლში დაბადებულები